钦定古今图书集成/方舆汇编/职方典/第1070卷 > 《南剑州重建州学记》张致远
## 钦定古今图书集成/方舆汇编/职方典/第1070卷 > 《南剑州重建州学记》张致远

延平郡治，当七邑之冲，而旧学跨西山，特踞形胜。“九
龙”、“双旌”、“演仙”、“文笔”诸峰皆秀拔，摩云，环顾如列屏幛。
建、剑二水，会而南注，风雨晦暝，神物吼跃，潭静天开，
相紫光犹隐隐牛斗间。异时伟人辈出，其冠巍科，跻
膴仕，术业足以师世，循良忠烈足以动宸极，而厌绅
笏者相望也。建炎初，溃军突至，一皆灰烬，遂平为阅
武之场。顷岁改卜，乃喧卑近市，故老不以为便。遭时
右文圣天子优游翰简，亲写《经传》，以师臣之请，颁石
本于四方，银钩凤翥，灿焕星日，所以幸多士者甚渥。
爰建杰阁而珍藏之。于是人益以学宫为弗称，而“复
故”之议决矣。太守宋城路公采参舆论，慨然有意乎
此。会漕臣行郡，迺以教授陈师孟所与士子之肄业
者，合辞以请，得缗钱几二千万。经始于绍兴乙丑之
秋，凡是胥占规抚罔不善，抡材选工罔不精。路公改
除，而太守大梁郑公椿年，以贤相家风，治先教化。下
车未几，棠阴昼静，熊轼戾止。趋工穼峻，故期而告成。
殿阁堂庑，雄丽轩豁。十斋南向，窗几明净。虽筦库湢
室，皆视昔为愈侈。严严翼翼，人以溪山之胜，轮奂之
美，炎州所未见也。岁在丁卯夏六月庚申，教授率生
徒入新学，释菜于先圣，升降赞拜，观者咸说。越日，公
即而落之，以书抵致远曰：“乡校成，不可以无述，且闻
有宿诺矣。”致远自束发，已游息于斯，固尝惜其废而
幸其复，敢辞不能，永惟三代而上言治者，本教养之
诚，而庠序因以设。三代而下，存学校虚名，而亡教养
之意。战国并争，处士横议，郑欲毁乡校，而秦遂焚《诗》
《书》。汉兴，诸儒自以经籍相授，素木瓠叶，行礼于私家。
至公孙丞相甫为之制，其察于二千石者，皆诣太学
受业，乡里无素养。厥后议者谓孔子布衣养徒三千。
今天子太学弟子少即增员如其数。东汉之季，太学
生至三万人。终唐之世，六馆为盛。盖郡国不皆立制
度，而教养之法废，徒眩众饰，时为目前具耳。独文翁
在蜀，韩愈在潮，以教化自任，历千数百年，文物光明，
人到于今受其赐。我圣主以经术示之，好俾郡县职
事者咸列于学宫，复贤良孝弟之科，讲饮酒乡射之
礼。其有行艺中程者，三岁大比，歌《鹿鸣》而送之。訚訚
济济，有三代之风。学者去澳渫，居高明，相与讲习以
为说，懿文德以待用，又有如文韩者为之劝，其于正
心修身、齐家、治国之要。逮夫出处云为，俯仰而无愧，
则西汉之经术、东汉之名节，犹以为有憾，顾所成就
卓绝何如哉？噫！师弟之分不严，朋友之道缺甚矣。稚
壮改其度，“势利失其守，曾不如巫医、乐师、百工之人
不耻相师友”，岂士大夫其智反不能及？殆昔有而今
亡也。未穷其技，意轻而诋倍者多矣。师非其所尊，友
非其所畏，肆口而评古今，率意而议臧不将谁使正
之？夫惟学校修则尚师友，师友正则人伦明，人伦明
则风俗美。故既叙其建立次第，又缉缀所尝习“知而
为衿佩所通患者，以附于后，庶几其益勉旃。秋七月
既望，郡人左朝请大夫、充显谟阁待制、提举江州太
平兴国官、赐紫金鱼袋张致远记。”